Η Ένωση Γονέων Πεύκης-Λυκόβρυσης σε συνδιοργάνωση με το ΠΕ.Α.Π. Δήμου Λυκόβρυσης-Πεύκης σας προσκαλεί στην εκδήλωση, για γονείς και εκπαιδευτικούς, με θέμα:

**"Ασφαλής πλοήγηση στο διαδίκτυο - Η άγνοια βλάπτει σοβαρά την οικογένεια"**

που θα πραγματοποιηθεί την **Τετάρτη 28 Μαρτίου** και ώρα **17:30**, στην **αίθουσα "Μανόλης Αναγνωστάκης"** (Χρυσ. Σμύρνης & Ρ. Φεραίου, κάτω από το Δημοτικό Θέατρο Πεύκης). Η παρουσίαση θα γίνει από την **κα Στέλλα Φλωρά**, εκπαιδευτικό με πολύχρονη εμπειρία στην ανάπτυξη και παρουσίαση θεμάτων που αφορούν παιδιά και εφήβους.

Η ολοένα αυξανόμενη ενασχόληση των παιδιών και των εφήβων με το διαδίκτυο, σε συνδυασμό με την έλλειψη σχετικών γνώσεων από τους γονείς, δημιουργούν ένα περιβάλλον γεμάτο κινδύνους για τους ανήλικους. Η διαδικασία της εκπαίδευσης και της διαρκούς καθοδήγησής τους, βαρύνει πρωταρχικά την οικογένεια γι’ αυτό και η ενημέρωση των γονέων είναι ζωτικής σημασίας.

Ακόμα όμως και αν ο γονέας δεν έχει καθόλου γνώσεις σχετικά με το διαδίκτυο, μπορεί με κατάλληλη ενημέρωση, να συμβάλει σημαντικά στην “θωράκιση” του παιδιού του. 

Τα **κύρια σημεία** του σεμιναρίου είναι:

* Αναλυτική παρουσίαση των κινδύνων που ελλοχεύουν από την ανεξέλεγκτη χρήση του διαδικτύου (cyber bullying / κυβερνοβασανισμός, εθισμός, διαδικτυακοί θηρευτές, ακατάλληλο υλικό, φωτογραφίες κλπ.)
* Μέσα Κοινωνικής Δικτύωσης και εφαρμογές που προτιμούν τα παιδιά και οι έφηβοι (Facebook, Stardoll, Snapchat, Skype, Ask.fm κλπ). Ποια είναι και ποιοι ακριβώς κίνδυνοι απειλούν τα παιδιά και τους εφήβους που τα χρησιμοποιούν; (θα δοθούν αναλυτικά παραδείγματα και τρόποι προστασίας)
* Τι θα ισχύσει από τον Μάιο 2018 με τον Κανονισμό (ΕΕ) 2016/679 του Ευρωπαϊκού Κοινοβουλίου

Επίσης, το σεμινάριο **δίνει απαντήσεις** στα παρακάτω βασανιστικά ερωτήματα των γονέων:

* Μπορεί το παιδί μου να πέσει θύμα εκβιασμού στο διαδίκτυο; Πώς μπορώ να το προστατέψω;
* Υπάρχει ενδεχόμενο ο γονέας να θέτει, άθελά του, σε κίνδυνο το ίδιο του το παιδί χρησιμοποιώντας το δικό του προφίλ στα Μέσα Κοινωνικής Δικτύωσης (Facebook κλπ);
* Πού μπορούν να καταλήξουν οι φωτογραφίες των παιδιών μας;
* Τι είναι το cyberbullying / κυβερνοβασανισμός ; Πώς μπορώ να προστατέψω το παιδί μου από αυτή τη μάστιγα;
* Εθισμός: Κινδυνεύει το παιδί μου; Πώς μπορώ να το προλάβω και να το αντιμετωπίσω;
* Πως μπορώ να προστατέψω την ιδιωτικότητα  μου στα μέσα κοινωνικής δικτύωσης; Συμβουλές βήμα-βήμα για την όσο το δυνατόν καλύτερη εκπαίδευση και καθοδήγηση των παιδιών

Είναι πραγματικά πολύ σημαντικό γιατί δεν είναι απλά μια θεωρητική προσέγγιση του θέματος, αλλά θα δοθούν παραδείγματα και οδηγίες για το τι μπορούμε να κάνουμε για την προστασία των παιδιών μας.

Με εκτίμηση

Το Δ.Σ. της Ένωσης Γονέων Πεύκης-Λυκόβρυσης